text: হাফিজের অলরাউন্ড নৈপূণ্যে পাকিস্তানের আয়েশি জয় | Newsbangladesh
  শনিবার, জুলাই ১১, ২০১৫ ৬:২৩
  হাফিজের অলরাউন্ড নৈপূণ্যে পাকিস্তানের আয়েশি জয়
  ঢাকা: ২-১ ব্যবধানে টেস্ট সিরিজ জেতার পর ওয়ানডেতেও দুরন্ত সূচনা করেছে পাকিস্তান। শনিবার ডাম্বুলা ইন্টারন্যাশনাল স্টেডিয়ামে সিরিজের প্রথম ওয়ানডেতে ছয় উইকেটে ম্যাচ জিতে পাঁচ ম্যাচের সিরিজে ১-০ ব্যবধানে এগিয়ে গেছে আজহার আলি বাহিনী।
  ওপেনার মোহাম্মদ হাফিজের ঝড়ো সেঞ্চুরির পর মিডল অর্ডারে শোয়েব মালিকের ফিনিশিং টাসে ৪৫.২ ওভারে ইনিংসের ২৮ বল বাকি থাকতেই ম্যাচ জিতে নেয় পাকিস্তান।
  ব্যাটিংয়ে আলো ছড়ানোর আগে বল হাতেও নৈপূণ্য দেখিয়েছেন সন্দেহজনক বোলিং অ্যাকশনে অভিযুক্ত হাফিজ। ১০ ওভার বল করে ৪১ রানের বিনিময়ে প্রতিপক্ষের চার ব্যাটসম্যানকে সাজঘরে ফিরিয়েছেন পাঞ্জাবের অলরাউন্ডার।
  এর আগে টস হেরে ব্যাট করতে নেমে নির্ধারিত ৫০ ওভারে ৮ উইকেট হারিয়ে ২৫৫ রান সংগ্রহ করে শ্রীলঙ্কা। স্বাগতিকদের পক্ষে সর্বোচ্চ ৬৫ রান করেন দিনেশ চান্ডিমাল। ৩৮ রান এসেছে তিলকারত্মে দিলশানের ব্যাট থেকে।
  পাকিস্তানের মোহাম্মদ হাফিজ ৪টি উইকেট পান। দুটি গেছে রাহাত আলির দখলে। একটি করে উইকেট আনোয়ার আলি ও ইয়াসির শাহের।
  এরপর ২৫৬ রানের লক্ষ্য তাড়ায় দলীয় ৬৫ রানের মধ্যেই দুই ওপেনার আহজার আলি ও আহমেদ শেহজাদকে হারায় পাকিস্তান। তবে ওয়ান ডাউনে নামা মোহাম্মদ হাফিজের ৯৫ বলে সংগ্রহ করা ১০৩ রানে ভর করে জয়ের ভিত্তি পায় সফরকারীরা।
  শেষে বাকি কাজটুকু সারেন শোয়েব মালিক। ৪৫ বলে ৫৫ রান করে দলকে ম্যাচ জিতিয়ে মাঠ ছাড়েন শিয়ালকোটের ব্যাটসম্যান। ছক্কা মেরে ইনিংসের সমাপ্তি ঘটান তিনি। শ্রীলঙ্কার সুরাঙ্গা লাকমল, তিসারা পেরেরা, অজন্তা মেন্ডিস ও তিলকারত্মে দিলশান একটি করে উইকেট পান।